 NA RICHARD MUNGUTI KATIKA maamuzi ya kihistoria ya Mahakama ya Milimani nchini Kenya na mahakama moja nchini Amerika, zimekubali ombi la baba mmoja aishi na kumtunza mwanawe mwenye umri wa miezi 22 (mwaka mmoja na miezi 10). Baba huyo, ni Mhandisi anayefanya kazi katika jimbo la North Carolina. Mkewe waliyetengana ni daktari anayefanya kazi katika jimbo la Texas, Amerika. Wawili hawa walitengana na wakaanza mzozo wa ni nani anayefaa kumlea na kumtunza mtoto wao mvulana. Vurugu ilitamba kutoka Amerika hadi hapa nchini. Mnamo Septemba 2023 mhandisi huyo alimshtaki mkewe katika mahakama kuu ya jimbo la Carolina na pia katika Mahakama ya Milimani jijini Nairobi, baada ya kupata habari mkewe alikuwa amemficha mwanawe humu nchini. Katika kesi hizo mbili, uamuzi ulikuwa kwamba baba akabidhiwe mwanawe amlee. Katika maamuzi ya hakimu mkazi wa mahakama ya kuamua kesi za watoto Bi Maureen Wanjiku Kibe na Jaji James Bedford wa Mahakama Kuu kaunti ya Wake katika Jimbo la North Carolina nchini Amerika, mlalamishi aliruhusiwa amlee na kumtunza mwanawe kwa vile mkewe ni mkatili na mwenye matatizo ya akili. Katika maamuzi hayo, Bi Kibe na Jaji Bedford walisema mtoto huyo ni mchanga, na anastahili kulelewa vyema na kupelekwa shuleni na baba yake. Mtoto huyo aliyekuwa amesafirishwa kutoka Amerika alikuwa amefichwa kwa nyanya ya mke wa mlalamishi. Katika uamuzi huo wa mahakama ya Milimani jijini Nairobi, Bi Kibe aliagiza baba amtunze mtoto na kumpeleka shule sawia na kugharimia tiba zake endapo ataugua. Jaji Bedford aliamuru mzazi wa kiume amtunze mtoto huyo lakini awe akimruhusu mkewe waliyetengana kumuona mtoto huyo kwa muda wa nusu saa. Mkewe huyo, ambaye Jaji Bedford alielezwa yuko na matatizo ya akili, ameagizwa awe akiomba ruhusa kutembelea mtoto huyo siku 14 kabla ya tarehe ya kumtembelea. Mahakama hizo zilisema mkewe mlalamishi ndiye mama wa mvulana huyo na atakuwa huru kushauriana kuhusu elimu na hospitali ambapo atakuwa anatibiwa akiugua. Baba ndiye aliyepewa idhini ya pekee akikubaliwa kumchukulia mwanawe cheti cha usafiri pasi kumshirikisha mkewe. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  